  Майя Бывальцева Россиысь азьмурт Владимир Путин Удмуртиысь куинь адямиез вылӥ данъетъёсын пусйиз. Элькунлэн тӧроез пусъем пуртъёслы ӟечкылан телеграммаос лэзиз но выль азинсконъёс сӥзиз. Со сярысь ивортэ улосвыл тӧролэн но кивалтэтлэн пресс-службазы. Агропром огъетэз азинтонын трос тыршемез но кема аръёс ӵоже ужамез понна «За заслуги перед Отечеством» орденлэн 1-тӥ степенё медаленыз пусъемын Вотка ёросысь чорыг вордонъя «Пихтовка» возёслэн кивалтӥсез Георгий Крылов. «За заслуги перед Отечеством» орденлэн 2-тӥ степенё медаленыз пусъемын Россилэн Кун Думаысьтыз комитетлэн кивалтӥсезлэн воштӥсез, отын элькунмылэсь тунсыкъёссэ утись Виктор Шудегов. Сыӵе ик данъетэз басьтоз Ижысь электромеханикая «Купол» заводысь механосборочной ужъёсъя слесарь Валерий Дедков. Со сяна, «Ижсталь» огазеяськонысь вальцовщиклы Вячеслав Тюлькинлы «Росси Федерациысь дано металлург» ним сётэмын. Тегъёс: Политика Мерлык Ижкар ВладимирПутин Москва Удмуртия Россия АлександрСоловьёв КунДума  